Broj: 01-076/24-1812

Podgorica, 07.05.2024. godine

**Klub poslanika Pokreta „Evropa sad“**

**Poslanica Dragana Vučević**

**POSLANIČKO PITANJE**

Da li će se ispoštovati najavljeni rokovi za početak radova na dionici autoputa Mateševo-Andrijevica, dokle se došlo sa eksproprijacijom zemljišta duž cijele trase i ukoliko bude neophodno uklanjanje stambenih objekata na tom potezu-kako će se taj problem prevazići?

**ODGOVOR**

Uvažena poslanice Vučević,

Ravnomjernog ekonomskog razvoja, koji je jedan od tri prioriteta u radu Vlade, nema bez izgradnje infrastrukture. Da bi diversifikovali ekonomiju, ali i valorizovali pune potencijale svih krajeva Crne Gore neophodno je da osiguramo saobraćajnu povezanost.

U tom kontekstu je i kreiran ambiciozni plan izgradnje auto-puteva i brzih saobraćajnica, kako bi se stvorio glavni preduslov za dodatne privredne investicije.

Vlada je zbog toga čvrsto oprijedijeljena da nastavi sa realizacijom strateških projekata, a naročito projekata iz oblasti saobraćajne infrastrukture. U tom smislu budžetom za 2024. je opredijeljeno 90 miliona eura za nastavak izgradnje auto-puta Bar-Boljare. Uz to, kroz intenzivnu komunikaciju sa Evropskom komisijom i EBRD-ijem, a nakon niza ispunjenih ciljeva iz EU agende, obezbijeđena je podrška evropskih partnera u realizaciji ovog kapitalnog projekta. Osigurana je podrška Evropske komisije u vidu bespovratnih sredstava, od preko 200 miliona eura, uz to i povoljan kredit kod Evropske banke za obnovu i razvoj.

U skladu sa agendom, koju smo postavili, krajem prošle i tokom ove godine raspisano je više poziva za brojna idejna rješenja i idejne projekte za auto-puteve i brze saobraćajnice, a uz to počeo je postupak izbora izvođača radova za dionicu Mateševo - Andrijevica. Podsjetiću da je 24.4.2024. na sajtu EBRD-a objavljen je pretkvalifikacioni tender za izradu glavnog projekta i izgradnju dionice Mateševo-Andrijevica, auto-puta Bar-Boljare, nakon čega će se sprovesti cjelokupna procedura izbora izvođača radova po pravilima i uz saglasnost EBRD-a u najkraćem mogućem roku.

Pored aktivnosti na raspisivanju javnih poziva, koji su u prva četiri mjeseca ove godine realizovani, podsjećam da je Vlada usvojila i Odluku o utvrđivanju javnog interesa za eksproprijaciju za dionicu Mateševo-Andrijevica, čime je zvanično i počeo projekat rada na drugoj dionici auto-puta.

Uprava za nekretnine je formirala Komisiju za procjenu vrijednosti nepokretnosti u postupcima eksproprijacije, a na osnovu podataka, na dionici Mateševo – Andrijevica, predviđena je eksproprijacija oko 142ha zemljišta u privatnom vlasništvu (1.420.283 m2) i 90 objekata različite namjene i stanja (od toga 35 stambenih) - za to je obezbijeđeno 14 miliona eura.

U toku je postupak eksproprijacije pred područnim jedinicama Uprave za nekretnine – PJ Kolašin i PJ Andrijevica, što, u ovoj fazi, podrazumijeva procedure upisa zabilježbi eksproprijacije na predmetnim nepokretnostima, dostavljanje ponuda o visini naknade vlasnicima, kao i organizovanje tzv. usmenih rasprava na kojima stranke u postupku imaju mogućnost izjašnjenja i eventualne primjedbe na Predlog za eksproprijaciju.

Intencija je da trasa auto-puta u najmanjoj mjeri narušava ambijentalnu sredinu, odnosno da ne ugrožava naseljena mjesta. Ovakav stav je prezentovan i od strane resornog ministra i direktora Monteputa na sastanku sa mještanima Kralja, u blizini čijih objekata je planirana trasa auto-puta po Idejnom projektu. I u narednoj fazi tj. prilikom izrade glavnog projekta sagledaće se svi zahtjevi i uvažiti sva opravdana rješenja, kako bi uticaj trase auto-puta na selo Kralje i ostala sela u blizini radova bio minimalan.

Ipak, moramo biti svjesni da izgradnja kapitalnog infrastrukturnog projekta, kakav je auto-put, sa sobom nosi i posljedice u kontekstu neophodnosti ekspropijacije zemljišta i objekata, koje nije moguće sačuvati. Želim i sa ovog mjesta da poručim, da će nadležni organi učiniti sve da se u najvećoj mogućoj mjeri zaštite objekti na ovom i na drugim lokalitetima.

Siguran sam da će se, uvažavajući navedene činjenice, uz nastavak komunikacije i sagledavanje realnih mogućnosti, iznaći adekvatno rješenje na zadovoljstvo svih. Na kraju, kada se završe radovi, baš bi mještani tog dijela Crne Gore trebalo da osjećaju najveće benefite od direktne povezanosti sa centralnim i južnim regionom. Ulaganje u infrastrukturu je ulaganje u budućnost Crne Gore, jer bez dobre saobraćajne mreže nema ni ravnomjernog i održivog razvoja čitave države, posebno poboljšanja turističke ponude, bolje povezanosti i dostupnosti neophodne za razvoj Sjevera.

S poštovanjem,

**PREDSJEDNIK**

**mr Milojko Spajić**